ལ་ཐོག་སྒར་པ

སྒ་ལོ་ནས་སྣུམ་ནག་འཁོར་ལམ་བརྒྱུད་འདམ་གཞུང་ཕྱོགས་སུ་སྤྱི་ལེ་བཅུ་གྲངས་ཙམ་བསྐྱོད་ན་ལམ་ཟུར་དུ་ལ་ཐོག་སྒར་པ་ཞེས་པ་དེ་ཡོད། དགོན་དེ་ནི་སྡིང་ཁ་དགོན་པའི་ཁོངས་ཡིན། འདམ་གཞུང་བརྒྱུད་དུ་སྡིང་ཁ་དགོན་གྱི་སྒར་པ་ཁག་ལྔ་ཡོད་པ་ནི། ལ་ཐོག་སྒར་དང་། ཟམ་གསར་སྒར། སྦུག་པ་སྒར། སྤང་ཁ་སྒར། འདམ་སྒར་བཅས་སྒར་ཁག་ལྔ་ཡོད། སྒར་ཁག་རེར་སྡིང་ཁ་དགོན་གྱི་དགེ་འདུན་ལྔ་རེ་ལོ་གསུམ་རེ་བཞུགས་ཏེ་དེ་ཁུལ་གཤིན་པོའི་རྗེས་འཇུག་དང་། གསོན་པོའི་ཞབས་རིམ་བསྒྲུབ་གནང་དགོས། སྔོན་འདུ་ཁང་ཀ་བཞིའི་ནང་འབུམ་བྲིས་མ་དང་། རྣམ་སྲས་དམར་པོའི་ཞལ་ཐང་། ཀརྨ་གླིང་ཞི་ཁྲོའི་ཙཱ་ལི་སོགས་ཡོད།
ད་ལྟ་སྔོན་གྱི་ས་མལ་དེར་གསར་བཞེངས་གནང་བའི་འདུ་ཁང་ནང་འཇིམ་གྱི་གུ་རུའི་སྐུ་བརྙན་མི་ཚད་མ་གཙོ་བོར་གྱུར་པའི་གུ་རུའི་སྐུ་བརྙན་སྟོང་ཚར་དང་། བཀའ་འགྱུར་དཔར་མ་སོགས་མཇལ་རྒྱུ་ཡོད།